Bræv Paulusar ápostuls til Efesusmanna, kapittul 3 Paulus kallaður til at boða Guðs loyndardóm: At heidningar skulu eiga fullan part í frelsuni við Kristi v 1 Tess vegna er tað, at eg, Paulus, fangi Krists Jesu fyri tykkara skuld, tit heidningar–v 2 um tit annars hava hoyrt um húshaldið við teirri Guðs náði, sum mær varð givin viðvíkjandi tykkum, v 3 at við opinbering varð loyndardómurin kunngjørdur mær, soleiðis sum eg frammanfyri stutt havi skrivað, v 4 so at tit av tí, tá ið tit lesa tað, kunnu skyna um fatan mína av loyndardómi Krists, v 5 sum í fornum tíðum ikki varð kunngjørdur mannabørnunum, soleiðis sum hann nú er opinberaður hansara heilagu ápostlum og profetum í andanum: v 6 at heidningarnir eru samarvingar og samlimir og samluttiknir í fyrijáttanini í Kristi Jesusi við gleðiboðskapinum, v 7 sum eg eri vorðin tænari fyri, samsvarandi teirri Guðs náðigávu, sum mær er givin við kraftini í mátti hansara. v 8 Mær, hinum allarminsta av øllum heilagum varð henda náðin givin, at boða heidningunum gleðiboðskapin um hin órannsakanliga ríkdóm Krists, v 9 og at upplýsa allar um, hvussu tað er við húshaldinum við hesum loyndardómi, sum frá ævigum tíðum hevur verið fjaldur í Guði, sum allar lutir hevur skapað, v 10 fyri at Guðs margfaldi vísdómur nú av kirkjuliðinum skuldi verða kunngjørdur valdunum og ráðunum á himnagrundum, v 11 samsvarandi hini ævigu fyriætlan, sum hann fullførdi í Kristi Jesusi, harra okkara, v 12 sum vit hava treysti okkara í og atgongd í lít við trúnni á hann. v 13 Tí biði eg, at tit ikki mega falla í fátt av trongdum mínum fyri tykkara skuld; tær eru heiður tykkara. –Forbøn v 14 Tess vegna er tað, at eg boyggi knæ míni fyri faðirinum, v 15 sum allur faðirskapur fær navn av á himnum og á jørð, v 16 at hann av dýrdar ríkidømi sínum má geva tykkum veldigliga at styrkjast við anda sínum í hini innaru menniskju tykkara, v 17 at Kristus má búgva við trúnni í hjørtum tykkara, v 18 so at tit, rótfestir og grundfestir í kærleika, mega verða førir fyri at fata saman við øllum hinum heilagu, hvat ið er breiddin og longdin og dýpdin og hæddin, v 19 og at kenna kærleika Krists, sum ber av øllum kunnleika, fyri at tit mega fyllast til alla fylling Guðs. Lov til Guðs v 20 Men honum, sum er mentur í øllum lutum at gera langt út um alt tað, sum vit biðja um ella skilja, eftir teirri kraft, sum virkar í okkum, v 21 honum veri æra í kirkjuliðinum og í Kristi Jesusi gjøgnum allar ættir, um aldur og allar ævir! Amen.